Diari Oficial de la Generalitat Valenciana


Sumari del DOGV 3250, del 26-05-1998 (1998/3975)

ORDRE de 13 de maig de 1998, de la Conselleria d'Ocupació, Indústria i Comerç, sobre concessió d'ajudes per a la millora de les condicions de treball a la petita empresa en el sector de la construcció.
---------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3250

Data del DOGV
:   26-05-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/3975


Data del document
:   13-05-1998

Organisme emissor
:   Conselleria d'Ocupació, Indústria i Comerç

Tipus de document
:   Ordre

Correcció d'errades

Anàlisi jurídica

ORDRE de 13 de maig de 1998, de la Conselleria d'Ocupació, Indústria i Comerç, sobre concessió d'ajudes per a la millora de les condicions de treball a la petita empresa en el sector de la construcció. [1998/X3975]
  
Les dades relatives a la sinistralitat laboral de la Comunitat Valenciana durant 1997 indiquen que el sector de la construcció és l'activitat econòmica que acumula major nombre d'accidents, amb un 19,5% del total. Atenent-ne la gravetat, representa el 22,7% dels greus i el 28,2% dels mortals.
  
Aquestes xifres confirmen que la construcció és una activitat perillosa i un sector que sens dubte ha de considerar-se d'actuació preferent.
  
La Llei 31/1995, de 8 de novembre, de Prevenció de Riscos Laborals, en l'article 5 estableix que la política en matèria de prevenció tindrà per objecte la promoció de la millora de les condicions de treball, adreçada a elevar el nivell de protecció, i de la seguretat i salut dels treballadors en el treball; de la mateixa manera, les administracions públiques fomentaran aquelles activitats amb vista a reduir els riscos laborals i a la promoció d'estructures eficaces de prevenció.
  
És notori el predomini de les petites empreses en el model industrial implantat a la Comunitat Valenciana, que sovint no disposen dels mitjans necessaris per a dedicar una part suficient dels seus recursos a la seguretat de les seues obres i instal·lacions, cosa que origina un major nombre d'accidents de treball i malalties professionals, i que no disposen de les infraestructures necessàries que faciliten el desenvolupament de l'acció preventiva, especialment pel que fa a la informació dels treballadors sobre els riscos a què estan exposats i la formació teòrica i pràctica, suficient i adequada per a la seua protecció.
  
Una anàlisi més detallada dels accidents greus i mortals en la construcció segons la forma en què es van produir el 1997 indiquen que el 42,4% dels mortals i el 54% dels greus ho van ser per caigudes de persones a distint nivell. L'estudi d'aquest tipus d'accidents, segons la grandària de l'empresa, revela que el 62% dels greus i el 38,1% dels mortals per caigudes de persones a distint nivell ocorren en empreses de fins 25 treballadors.
  
La Llei 31/1995, de Prevenció de Riscos Laborals, estableix en l'article 1 que la normativa sobre prevenció de riscos laborals està constituïda per l'esmentada llei, les seues disposicions de desenvolupament o complementàries i totes altres normes, legals o convencionals, que continguen prescripcions relatives a l'adopció de mesures preventives en l'àmbit laboral o susceptibles de produir-les en l'esmentat àmbit.
  
El Reial Decret 1.627/1997, pel qual s'estableixen disposicions mínimes de seguretat i salut a les obres de construcció, pel que fa a caigudes d'altura estableix:
  
a) Les plataformes, bastides i passarel·les, i també els desnivells, buits i obertures existents als pisos de les obres, que comporten per als treballadors un risc de caiguda d'altura superior a 2 metres, es protegiran mitjançant baranes o un altre sistema de protecció col·lectiva de seguretat equivalent. Les baranes seran resistents, tindran una altura mínima de 90 centímetres i disposaran d'un vorell de protecció, un passamans i una protecció intermèdia que impedisquen el pas o el lliscament dels treballadors.
  
b) Els treballs en altura només podran efectuar-se, en principi, amb l'ajuda d'equips concebuts per a aquesta finalitat o utilitzant dispositius de protecció col·lectiva, com ara baranes, plataformes o xarxes de seguretat. Si per la naturalesa del treball això no és possible, haurà de disposar-se de mitjans d'accés segurs i utilitzar-se cinturons de seguretat amb ancoratge o altres mitjans de protecció equivalent.
  
c) L'estabilitat i la solidesa dels elements de suport i el bon estat dels mitjans de protecció hauran de verificar-se prèviament a l'ús, posteriorment de forma periòdica, i cada vegada que les seues condicions de seguretat puguen resultar afectades per una modificació, període de no utilització o qualsevol altra circumstància.
  
En conseqüència està plenament justificada l'actuació en el sector de la construcció mitjançant la concessió d'ajudes per a proteccions col·lectives adreçades a les petites empreses i destinades a la renovació i/o adquisició d'elements i sistemes de seguretat, certificats o d'acord amb normes, i per tant de seguretat garantida.
  
La Comunitat Valenciana, d'acord amb allò que s'ha previst en l'Estatut d'Autonomia, té atribuïdes les competències en matèria de treball i seguretat i higiene. En l'exercici d'aquestes competències procedeix a establir un règim d'ajudes que tendisca a aconseguir la promoció de la prevenció a les petites empreses del sector de la construcció radicades a la Comunitat.
  
Aquesta ordre d'ajuda ha sigut comunicada tot aplicant la Directiva del Consell 83/189/CE, de 28 de març, i del Reial Decret 1.168/1995, de 7 de juliol, pel qual es regula la tramesa d'informació en matèria de normes i reglamentacions tècniques.
  
Finalment s'assenyala que les ajudes que es concedisquen d'acord amb allò que s'ha previst en aquesta ordre ho seran en el marc de la Comunicació de la Comissió 96/C 68/06 (DOCE C 68, 6 de març de 1996).
  
Per això, i fent ús de les facultats atribuïdes per l'article 35 de la Llei 5/1983, de 30 de desembre, i l'article 47 del Text Refós de la Llei d'Hisenda Pública de la Generalitat Valenciana,
  
ORDENE
  
Article 1. Objecte i àmbit
  
1. L'objecte d'aquesta ordre és establir el règim de concessió d'ajudes per a la realització d'inversions destinades per a la millora de les condicions de treball a les petites empreses de la Comunitat Valenciana del sector de la construcció, d'acord amb les consignacions pressupostàries que a aquest efecte estableix la Llei de Pressupostos de la Generalitat Valenciana per a 1998.
  
2. El règim d'ajudes serà d'aplicació de la manera que es determina en els següents articles.
  
Article 2. Accions susceptibles de suport
  
Les ajudes podran anar destinades a les actuacions següents:
  
a) Inversions en infraestructures (simulador de riscos), que faciliten a les petites empreses del sector de la construcció el desenvolupament de les accions d'informació dels treballadors sobre els riscos a què estan exposats i la formació teòrica i pràctica suficient i adequada per a la seua protecció.
  
b) Inversions a les petites empreses del sector de la construcció per a l'adquisició d'elements de seguretat i protecció col·lectiva dels treballadors davant de les caigudes de persones a distint nivell, que s'indiquen a continuació:
  
1. Protecció de vores de forjat mitjançant el conjunt de xarxes i sistemes de fixació per pescants tipus forca: xarxes de seguretat certificades AENOR i pescants d'acord amb les característiques tècniques que s'indiquen en l'annex 1.
  
2. Protecció de vores de forjat mitjançant baranes d'acord amb les característiques tècniques que s'indiquen en l'annex 2.
  
3. Elements per a bastides tubulars que complisquen la norma UNE 76-502-90 (HD 1000), bastides de servei i de treball, amb elements prefabricats. Materials, mesures, càrregues de projecte i requisits de seguretat. Els elements són:
  
- Plataforma metàl·lica amb subjecció a l'estructura de la bastida.
  
- Escala interior, amb trapa o sense per a accés.
  
- Barana de seguretat i els seus complements.
  
Article 3. Beneficiaris de les ajudes
  
Podran ser beneficiaris de les ajudes:
  
a) Per a les actuacions assenyalades en l'article 2 a), les organitzacions empresarials constituïdes a l'empara de la Llei 19/1977 i les seues fundacions amb seu a la Comunitat Valenciana entre els objectius i estatuts de les quals figure de forma destacada la prevenció de riscos laborals en la construcció.
  
b) Per a les actuacions assenyalades en l'article 2 b), les petites empreses de la Comunitat Valenciana del sector de la construcció que ocupen fins 25 treballadors i que, addicionalment, no incomplisquen els criteris d'independència recomanats per la Comissió Europea per a la seua consideració com a petita empresa.
  
Article 4. Quantia de les ajudes
  
1. Per a les accions assenyalades en l'article 2 a), les ajudes podran arribar a una quantia màxima de 10 milions de pessetes per projecte d'inversió, amb el límit d'un projecte en cada una de les tres províncies de la Comunitat.
  
2. Per a les accions assenyalades en l'article 2 b), les ajudes seran del 40% del cost de la inversió. L'impost sobre el valor afegit (IVA), per l'adquisició de béns no serà considerat, a efectes de l'ajuda, com a cost de la inversió. En cap cas la quantia de les ajudes podrà ser superior a 1.000.000 de pessetes per beneficiari. Aquest llindar d'un milió de pessetes, s'aplicarà al conjunt de l'empresa beneficiària i de totes les empreses en què es posseïsca directament o indirectament el 25% o més del seu capital o dels drets de vot.
  
3. Les ajudes que s'estableixen en aquesta ordre tindran la consideració de subvencions a fons perdut.
  
4. L'import de les ajudes de l'apartat 2 b) no podrà fer que l'import total d'ajudes de minimis que reba l'empresa durant un període de tres anys siga superior al límit de 100.000 ecus.
  
Article 5. Presentació de sol·licituds i termini
  
1. Les sol·licituds per a l'obtenció de les ajudes regulades en aquesta ordre hauran d'adreçar-se a la Direcció General de Treball i es presentaran en l'imprès normalitzat en els registres de les corresponents àrees territorials de Treball o per mitjà de qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Les sol·licituds hauran d'anar acompanyades dels documents que a continuació es relacionen:
  
a) Documentació acreditativa i identificadora del sol·licitant i del seu representant legal, si escau.
  
b) Justificació de trobar-se el sol·licitant al corrent en el compliment de les seues obligacions tributàries i davant de la Seguretat Social, en els termes previstos en l'Ordre de la Conselleria d'Economia i Hisenda, de 30 de maig de 1996.
  
c) Per a les accions indicades en l'article 2 a), memòria descriptiva de l'actuació per a la qual se sol·licita l'ajuda i la seua repercussió en la millora de les condicions de treball de les petites empreses del sector de la construcció i un programa de treball en el qual se'n reflectisca el desenvolupament temporal i també pressupost detallat per partides o factures proforma.
  
En cas de resultar necessari per la naturalesa de l'actuació que s'ha de realitzar, caldrà que es presente un projecte tècnic, que haurà de ser sotmès a l'informe de l'Oficina de Supervisió de Projectes o dels tècnics designats per la Conselleria.
  
Per a les accions indicades en l'article 2 b), relació detallada del projecte d'inversió, acompanyat de factures proforma, d'acord amb allò que s'ha establit en l'annex 3.
  
d) Dades de domiciliació bancària segons el model facilitat a aquest efecte (fitxa de manteniment de tercers), tret que s'hagen presentat amb anterioritat davant de la Conselleria d'Ocupació, Indústria i Comerç i no hagen experimentat variació.
  
e) Declaració responsable, segons model, de les ajudes de minimis concedides per qualsevol projecte a l'empresa durant els últims tres anys, comptats des de la primera ajuda obtinguda per la norma de minimis, amb indicació d'import, organisme, data de concessió, règim d'ajudes en què s'empara o, si escau, declaració responsable de no haver-ne rebuda cap.
  
3. Els sol·licitants podran executar els projectes sense esperar que la concessió de l'ajuda es produïsca i sense que això prejutge la decisió que finalment s'hi adopte.
  
4. El termini de presentació de sol·licituds serà el comprés entre l'endemà de la publicació d'aquesta ordre en el Diari Oficial de la Generalitat Valenciana i l'1 de juliol de 1998.
  
5. Quan la sol·licitud no reunisca els requisits assenyalats en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb aquesta ordre resulte exigible, es demanarà a l'interessat que en el termini de 10 dies, esmene la falta o adjunte els documents preceptius, amb indicació que, si no ho fa així, es considerarà que desisteix de la seua petició, i s'hi arxivarà sense més tràmit.
  
Article 6. Criteris d'avaluació de les sol·licituds
  
1. Per a la concessió de les ajudes indicades en l'article 2 a), es valorarà que el projecte del simulador de riscos siga d'aplicació als riscos més comuns en construcció.
  
2. Per a la concessió de les ajudes indicades en l'article 2 b), el projecte haurà d'ajustar-se a allò que s'ha establit en l'esmentat apartat quant a característiques tècniques. Les ajudes es concediran a les entitats que complisquen els requisits, per ordre de registre d'entrada de l'expedient complet, fins que s'esgote el crèdit disponible.
  
Article 7. Resolució de la concessió d'ajudes
  
1. Les àrees de Treball trametran els expedients a la Direcció General de Treball després de comprovar la documentació aportada pels sol·licitants i esmenades les deficiències observades, d'acord amb la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. La Direcció General de Treball podrà demanar de la sol·licitant l'aportació addicional d'altres documents o dades complementàries que estime necessaris per a resoldre sobre la sol·licitud presentada.
  
3. La competència per a la concessió o denegació de les ajudes previstes en aquesta ordre, correspon al conseller d'Ocupació, Indústria i Comerç.
  
4. La resolució de concessió fixarà expressament la quantia de l'ajuda i incorporarà, si escau, les condicions i obligacions que afecten el desenvolupament del projecte; es podran establir terminis parcials perquè el beneficiari execute com a mínim un determinat percentatge del projecte i per a la justificació del compliment d'altres condicions.
  
5. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
6. El termini màxim per a resoldre les sol·licituds que es formulen per a la concessió de les ajudes que s'estableixen en aquesta ordre serà d'un mes, comptat des de la data en què l'expedient estiga complet. Transcorregut el termini sense que s'hi haja dictat resolució, s'entendrà desestimada la sol·licitud de concessió d'ajuda en els termes previstos en els articles 43 i 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
7. Les resolucions a què es refereixen els paràgrafs anteriors esgoten la via administrativa i contra aquestes podrà interposar-se un recurs contenciós administratiu davant del Tribunal Superior de Justícia de la Comunitat Valenciana, en el termini de 2 mesos comptats des de l'endemà de la notificació de la resolució corresponent.
  
Article 8. Resolució d'incidències
  
1. L'òrgan competent per a la concessió de les ajudes previstes en aquesta ordre, resoldrà les incidències que es produïsquen amb posterioritat a l'esmentada concessió, i en especial els supòsits de:
  
- Canvis de titularitat.
  
- Canvis d'ubicació.
  
- Pròrrogues per a l'execució del projecte i per al compliment de les condicions particulars de la concessió, amb caràcter excepcional.
  
- Modificacions justificades del projecte inicial.
  
- Pròrrogues del termini per a l'aportació de documents acreditatius de l'execució del projecte a l'efecte de liquidació de l'ajuda.
  
2. El beneficiari haurà de comunicar, en qualsevol moment de la vigència de l'expedient, d'altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
Article 9. Control de les accions
  
1. La Direcció General de Treball realitzarà el control i seguiment dels projectes per mitjà de les inspeccions que estime necessàries, i emetrà un certificat final de conformitat amb els objectius del projecte aprovat, que servirà de base per a la tramitació del corresponent expedient de liquidació de la subvenció concedida.
  
2. El beneficiari estarà obligat a sotmetre's a les actuacions de control financer de la Intervenció General, pel que fa a les subvencions o ajudes concedides.
  
Article 10. Liquidació de les ajudes
  
1. La liquidació de les ajudes s'efectuarà una vegada executat el projecte en la seua totalitat o en les fases previstes, d'acord amb la sol·licitud presentada i en els termes fixats per a la concessió de l'ajuda.
  
2. Als efectes d'allò que s'ha establit en el punt anterior, els beneficiaris, en el termini que es determine en la resolució de concessió de l'ajuda, i en tot cas amb anterioritat a l'1 de novembre de 1998, hauran de presentar:
  
a) Factures de la despesa efectuada, d'acord amb la normativa vigent.
  
b) En els casos en què resulte exigible projecte tècnic, certificació de l'obra expedida per un tècnic competent.
  
c) Acreditació, si és procedent, del compliment de les obligacions i condicions que s'hagueren establit en la resolució de concessió de l'ajuda.
  
3. No serà subvencionable l'impost sobre el valor afegit (IVA) satisfet per l'adquisició de béns i serveis i en general qualsevol impost pagat pel beneficiari.
  
Article 11. Minoració i resolució de les ajudes concedides
  
1. L'alteració d'alguna de les característiques del projecte aprovat, l'incompliment de condicions i terminis establits en la resolució, la no execució parcial de la inversió, la falta de justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques que en el seu conjunt excedisquen dels límits establits, podrà donar lloc a la minoració de la subvenció concedida.
  
2. L'incompliment per part del beneficiari de qualsevol dels requisits, les condicions i la resta de circumstàncies que originaren l'atorgament de la subvenció, la variació de la finalitat de l'actuació o la falta de justificació de la realització del projecte, donarà lloc a la incoació, per part de l'òrgan competent per a la concessió de les ajudes, del corresponent expedient que podrà finalitzar, si escau, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
DISPOSICIONS ADDICIONALS
  
Primera
  
Per a l'exercici 1998 i de conformitat amb allò que s'ha establit en la Llei 13/1997, de 29 de desembre, de la Generalitat Valenciana, de Pressupostos per a l'exercici 1998, les ajudes previstes en aquesta ordre es finançaran a càrrec de la secció 11, Programa 315.10, Condicions de Treball i Administració de les Relacions Laborals, línia 703, amb un import global màxim de 832.199.746 de pessetes, dels quals 25.465.207 aniran destinats a les accions assenyalades en l'article 2 a), i 688.605.877 a les assenyalades en l'article 2 b).
  
Segona
  
En el cas que els documents exigits que han d'acompanyar la sol·licitud de concessió d'ajudes ja els tinguera qualsevol òrgan de l'administració actuant, el sol·licitant podrà acollir-se a allò que s'ha establit en l'apartat f) de l'article 35, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es facen constar la data i l'òrgan o dependència on es presentaren o, si escau, s'emeteren i que no hagen transcorregut més de cinc anys des de l'acabament del procediment al qual corresponguen.
  
En els supòsits d'impossibilitat material d'obtenir el document, l'òrgan competent podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits a què es refereix el document.
  
DISPOSICIONS FINALS
  
Primera
  
Es faculta el director general de Treball per a dictar les disposicions i adoptar les mesures que considere oportunes per al desenvolupament i l'aplicació d'allò que s'ha disposat en aquesta ordre.
  
Segona
  
Aquesta ordre entrarà en vigor el dia de la seua publicació en el Diari Oficial de la Generalitat Valenciana.
  
València, 13 de maig de 1998
  
El conseller d'Ocupació, Indústria i Comerç,
  
DIEGO SUCH PÉREZ